Trump-aankondiging oor Jerusalem behoort nie te verrasPalestynse betogers verbrand plakkate van die Israelse eerste minister, Benjamin Netanyahu, en Amerikaanse president, Donald Trump, gedurende ’n betoging in Gasastad. Dit volg in reaksie op Trump se besluit om Jerusalem as Israel se hoofstad te erken. Foto: Khalil Hamra, AP. President Donald Trump van Amerika se aankondiging dat die VSA voortaan Jerusalem as die hoofstad van Israel sal erken, het sterk reaksie van reg oor die wêreld uitgelok. Veertien van die vyftien lede van die Verenigde Nasies se Veiligheidsraad het die aankondiging verwerp, terwyl leiers in die Midde-Ooste waarskuwings en selfs beledigings teenoor die Trump-administrasie gemaak het. Die eienaardigheid is dat die Trump-aankondiging eintlik glad nie omstrede behoort te wees nie. Reeds sedert die einde van Israel se onafhanklikheidsoorlog in 1948 beskou die land Jerusalem as sy hoofstad met die land se parlement, hooggeregshof en regeringsdepartemente wat alles in Jerusalem geleë is. Gedurende die eerste helfte van die twintigste eeu het Europese diplomate die idee probeer bevorder om Jerusalem ’n soort internasionale stad, soos die Vatikaanstad, te maak. Daar het egter nooit iets van gekom nie. Terwyl beide Israel en die Palestyne ’n geldige eis op Jerusalem as hoofstad het, is dit ’n feit dat Jerusalem reeds vir dekades die hoofstad van Israel is, hoewel die meeste lande uit vrees vir die reaksie van die Palestyne en ander Moslemlande, dit nog nooit erken het nie. Reeds in 1995 het die Amerikaanse kongres wetgewing aanvaar om die Amerikaanse ambassade van Tel Aviv na Jerusalem te verskuif. Sedertdien het Clinton, Bush, Obama en Trump in verkiesingsveldtogte belowe om Jerusalem as hoofstad van Israel te erken. Verlede Woensdag was dit egter Trump, wat met ’n versigtig bewoorde verklaring, sy belofte nagekom het. Die proses om ’n meer permanente vredesoplossing tussen Israel en die Palestyne te kry en die moontlikheid van die totstandkoming van ’n Palestynse staat, word nie werklik, anders as wat oor die afgelope paar dae beweer is, deur Trump se aankondiging in die wiele gery nie. Die meeste voorstelle wat oor die afgelope paar dekades tydens onderhandelinge tussen Israel en die Palestyne op die tafel geplaas is, verdeel Jerusalem wat dit dus moontlik maak vir beide Israel en ’n Palestynse staat om van Jerusalem hul hoofstad te maak. Die laaste wesenlike hoop op ’n langtermynskikking was in 2000 by die onderhandelinge wat deur die Amerikaanse President Bill Clinton gelei is. Sedertdien het daar min gekom van pogings deur Bush en Obama om vordering tot ’n permanente tweestaat-strategie te maak. Donald Trump het reeds vroeg tydens sy verkiesingsveldtog in 2016 bekend gemaak dat hy, sou hy tot president van Amerika verkies word, Jerusalem as die hoofstad van Israel sal erken. Die oorgrote meerderheid van Amerikaners ondersteun ook die beginsel. Kritiek wat deur Demokrate op die aankondiging uitgespreek is, moet as verregaande afgemaak word, omdat dit juis die Demokrate is wat reeds vir lank die idee van Jerusalem as hoofstad van Israel probeer bevorder. Senator Dianne Feinstein het Woensdagaand ’n sterk bewoorde verklaring uitgereik waarin Trump se aankondiging veroordeel word. Sy was egter een van die skrywers van die wet wat in 1995 in die Amerikaanse kongres goedgekeur is, waarvolgens die Amerikaanse ambassade in Israel na Jerusalem verskuif moet word. Behalwe Trump se belofte oor Jerusalem het hy homself ook tydens sy verkiesingsveldtog tot die onderhandeling van ’n permanente skikking tussen Israel en die Palestyne verbind. Trump moet nou van die geleentheid gebruik maak om groter druk op veral Israel, maar ook die Palestyne, te plaas om na die onderhandelingstafel terug te keer.